b'\n_START_ARTICLE_\nSerbijos politin\xc4\x97 sistema\n_START_PARAGRAPH_\nSerbija yra parlamentin\xc4\x97 respublika, kurioje ministras pirmininkas yra vyriausyb\xc4\x97s vadovas, o tuo tarpu prezidentas yra valstyb\xc4\x97s vadovas.\n_START_SECTION_\n\xc4\xaestatym\xc5\xb3 leid\xc5\xbeiamoji vald\xc5\xbeia\n_START_PARAGRAPH_\n\xc4\xaestatym\xc5\xb3 leid\xc5\xbeiamoji vald\xc5\xbeia yra suteikta parlamentui, kuris vadinamas Nacionaline Asambl\xc4\x97ja. J\xc4\x85 sudaro 250 slaptu balsavimu pagal proporcin\xc4\x99 rinkim\xc5\xb3 sistem\xc4\x85 i\xc5\xa1rinkt\xc5\xb3 deputat\xc5\xb3. Nacionalin\xc4\x97 Asambl\xc4\x97ja taip pat svarsto ir priima konstitucijos pataisas.\n_START_SECTION_\nTeismin\xc4\x97 vald\xc5\xbeia\n_START_PARAGRAPH_\nSerbijos teismini\xc5\xb3 institucij\xc5\xb3 sistema yra vadovaujama Auk\xc5\xa1\xc4\x8diausiojo teismo. Teismas per\xc5\xbei\xc5\xabri ir, jei yra b\xc5\xabtinyb\xc4\x97, nusprend\xc5\xbeia d\xc4\x97l byl\xc5\xb3, kurios buvo prad\xc4\x97tos \xc5\xbeemesniuose teismuose. 2008 m. teism\xc5\xb3 skai\xc4\x8dius Serbijoje buvo suma\xc5\xbeintas nuo 168 iki 64. Taip pat buvo \xc4\xafsteigtos kelios teism\xc5\xb3 pakopos: apylink\xc4\x97s teismas, apygardos teismas, apeliacinis teismas ir Auk\xc5\xa1\xc4\x8diausiasis Teismas. Taip pat yra keli specializuoti teismai, tokie kaip administracinis teismas.\n_START_SECTION_\nPartijos ir rinkimai\n_START_PARAGRAPH_\nSerbijoje yra daugpartin\xc4\x97 sistema su daugybe politini\xc5\xb3 partij\xc5\xb3, n\xc4\x97 viena partija \xc4\x8dia negauna absoliu\xc4\x8dios vald\xc5\xbeios, tod\xc4\x97l \xc4\x8dia susiformuoja koalicin\xc4\x97 vald\xc5\xbeia. Parlamentas yra renkamas ketveriems metams.\n_START_SECTION_\nTarptautin\xc4\x97s organizacijos\n_START_PARAGRAPH_\nSerbija yra \xc5\xa1i\xc5\xb3 tarptautini\xc5\xb3 organizacij\xc5\xb3 nar\xc4\x97: Jungtini\xc5\xb3 Taut\xc5\xb3 Organizacija, Europos saugumo ir bendradarbiavimo organizacija, Europos Taryba, Juodosios j\xc5\xabros ekonomikos kooperacijos organizacija, NATO taikos partneryst\xc4\x97, Centrin\xc4\x97s Europos laisvosios prekybos sutartis, Tarptautinis valiutos fondas, Pasaulio Bankas ir kt._NEWLINE_Serbijai buvo suteiktas kandidat\xc4\x97s statusas Europos S\xc4\x85jungos narystei. Serbija taip pat yra kandidat\xc4\x97 \xc4\xaf Pasaulio Prekybos Organizacij\xc4\x85.\n_START_SECTION_\nKosovo statusas\n_START_PARAGRAPH_\nNuo 1999 m. Kosovas yra laikomas Jungtini\xc5\xb3 Taut\xc5\xb3 protektoratu. 2008 m. vasario 17 d. etniniai albanai paskelb\xc4\x97 Kosovo nepriklausomyb\xc4\x99 ir pra\xc5\xa1\xc4\x97 u\xc5\xbesienio taut\xc5\xb3 pripa\xc5\xbeinimo. Nors Serbijos vald\xc5\xbeia parei\xc5\xa1k\xc4\x97, kad nepripa\xc5\xbe\xc4\xafsta Kosovo nepriklausomyb\xc4\x97s, ji taip pat konstatavo, kad Serbija nori \xe2\x80\x9enormalaus gyvenimo visiems Kosovo gyventojams\xe2\x80\x9c.'